《勉陈石二生》
宋代·郑獬

精金埋深山，凿土不难得。
大贝贮沧海，破浪亦能识。
山趋猛虎穴，海入长蛟室。
必意往取之，投躯不少惜。
仁义藏遗书，尧孔圣人迹。
不观不知道，触涂暗於漆。
上无猛虎畏，下无长蛟逼。
污辱不及身，灿灿嵬山璧。
金贝岂饱腹，盗窥恐易失。
累累畜满家，仅能一身佚。
孰谓遗书贫，猗顿莫能易。
其源固不赀，可为天下泽。
二子齿甚少，蚤莫宜加力。
剖剥见光铓，拄天一千尺。
勿逐篱下雏，自跨凤凰翼。
雄声落众耳，白日飞霹雳。
偏亲况在堂，雪缕初垂白。
泪眼望荣归，一书千万亿。
夜灯绽寒衣，秋风吹素壁。
胡为不奋飞，跳跃在泥碛。
北阙挂贤科，将相尝曾历。
五犗垂巨钩，往往长鲸食。
学饱遂骞翔，青云无物隔。
右顾玉堂人，左揖金鼎客。
广庭罗鼓钟，朱门画幡戟。
岁时献亲寿，腰金光照席。
慈颜春云披，此乐直无敌。
是为烈丈夫，后世称盛德。
荣辱固在人，孰云非我职。

作者简介：郑獬（1022——1072）字毅夫，号云谷，虔化人，江西宁都梅江镇西门人，因他的祖父前往湖北安陆经商，便寄居于此。商籍人安陆，详载宁都州志，少负售才词章豪伟，宋皇祐壬辰科举人，癸巳状元及第，初试国子监谢启曰，李广才气自谓无双。